ศาลอุทธรณ์ ยืนตามศาลแพ่ง ลงโทษผู้กระทำผิดอินไซด์หุ้น GLOBAL
ศาลอุทธรณ์ ยืนตามศาลแพ่ง ลงโทษผู้กระทำผิดอินไซด์หุ้น GLOBAL
ศาลอุทธรณ์ ยืนตามศาลแพ่ง ลงโทษผู้กระทำผิดอินไซด์หุ้น GLOBAL
22 มิ.ย. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ศาลอุทธรณ์มีคำพิพากษายืนตามคำพิพากษาศาลแพ่ง กำหนดมาตรการลงโทษทางแพ่งกับผู้กระทำความผิด นายสุรศักดิ์ จันโทริ และนายเอกกมล จันโทริ กรณีอาศัยข้อมูลภายในซื้อหุ้นบริษัท สยามโกลบอลเฮ้าส์ จำกัด (มหาชน) หรือ GLOBAL โดยให้นายสุรศักดิ์ ชำระเงินจำนวน 522,500 บาท พร้อมดอกเบี้ย 7.5% ต่อปีของผลประโยชน์ที่นายสุรศักดิ์พึงได้รับจากการกระทำความผิด นับแต่วันฟ้อง ไปจนกว่าจะชำระเสร็จ และให้นายเอกกมล ชำระเงินจำนวน 333,333.33 บาท เพื่อนำส่งเป็นรายได้แผ่นดิน
สำหรับกรณีดังกล่าวสืบเนื่องจากที่คณะกรรมการพิจารณามาตรการลงโทษทางแพ่ง (ค.ม.พ.) มีมติให้นำมาตรการลงโทษทางแพ่งมาใช้บังคับกับนายสุรศักดิ์และนายเอกกมล กรณีบุคคลทั้งสองซื้อหุ้น GLOBAL เมื่อวันที่ 22 สิงหาคม 2555 โดยอาศัยข้อมูลภายใน แต่นายสุรศักดิ์และนายเอกกมลไม่ยินยอมปฏิบัติตามมาตรการลงโทษทางแพ่งดังกล่าว ต่อมาเมื่อวันที่ 26 กุมภาพันธ์ 2561 พนักงานอัยการได้ยื่นฟ้องคดีนายสุรศักดิ์และนายเอกกมลต่อศาลแพ่ง ตามที่ ก.ล.ต. ส่งเรื่องเพื่อขอให้ศาลกำหนดมาตรการลงโทษทางแพ่งกับนายสุรศักดิ์และนายเอกกมล เป็นคดีหมายเลขดำที่ พ. 1060/2561 ระหว่าง ก.ล.ต. โจทก์ นายสุรศักดิ์ จำเลยที่ 1 และนายเอกกมล จำเลยที่ 2
ทั้งนี้ เมื่อวันที่ 25 กุมภาพันธ์ 2562 ศาลแพ่งได้มีคำพิพากษาเป็นคดีหมายเลขแดงที่ พ.899/2562 ให้นายสุรศักดิ์ ชำระเงินจำนวน 522,500 บาท พร้อมดอกเบี้ยอัตราร้อยละ 7.5 ต่อปีของเงินจำนวน 22,500 บาท นับตั้งแต่วันฟ้องไปจนกว่าจะชำระเสร็จ และให้นายเอกกมล ชำระเงินจำนวน 333,333.33 บาท เพื่อนำส่งเป็นรายได้แผ่นดิน ต่อมาเมื่อวันที่ 26 พฤษภาคม 2563 ศาลอุทธรณ์มีคำพิพากษายืนตามคำพิพากษาศาลแพ่ง (หมายเลขคดีดำ 2374/2562 หมายเลขคดีแดง 6984/2563) ซึ่งคดีถึงที่สุดแล้วตามคำพิพากษาศาลอุทธรณ์
โดยนางสาวรื่นวดี สุวรรณมงคล เลขาธิการ ก.ล.ต. กล่าวว่า คดีนี้เป็นกรณีการกระทำอันไม่เป็นธรรมเกี่ยวกับการซื้อขายหลักทรัพย์ที่ดำเนินคดีโดยใช้มาตรการลงโทษทางแพ่ง ขึ้นสู่ศาลแพ่ง และศาลได้มีคำพิพากษาถึงที่สุดเป็นคดีแรก โดยระยะเวลาตั้งแต่ที่พนักงานอัยการฟ้องคดีต่อศาลจนถึงวันที่ศาลอุทธรณ์ได้มีคำพิพากษาใช้เวลารวม 2 ปี 3 เดือน ซึ่งถือว่าเป็นระยะเวลาที่รวดเร็ว และหากจำเลยไม่ปฏิบัติตามคำพิพากษา ก.ล.ต. จะดำเนินการบังคับคดีตามขั้นตอนของกฎหมายต่อไป
 
 